435 xicotets atletes participen en el III Duatló Escolar de Bétera
22 de Gener de 2019

435 xiquets i xiquetes de tota la província de València van participar diumenge en el III Duatló Escolar celebrat al Polígon de l'Horta Vella organitzat pel club de triatló CEA Bétera.

La prova es consolida any rere any gràcies al nombre d'inscrits que no deixa de créixer i que permet que molts menuts competisquen per primera vegada, "és un èxit perquè hem estat capaços d'incrementar el nombre de participants, el que ens permet consolidar la prova a Bétera. Creiem que lloc és idoni i volem continuar promocionant-lo", explicava Jordi Jordà, president del CEA Bétera.

Al llarg de la jornada els joves atletes arribats des de localitats com l'Olleria, Puçol o Ontinyent, competien amb molta esportivitat i companyonia en les categories de cadet, infantil, aleví, benjamí i multi esport.

I és que este esport està creixent en terres valencianes, però sobretot a Bétera, "aprofitem esta carrera perquè molta gent debute, ja que és una fase menys competitiva. Des de l'escola els motivem perquè competisquen i puguen debutar".

L'alcaldessa de Bétera, Cristina Alemany (Compromís), va ser l'encarregada de lliurar els trofeus als guanyadors, "des de la regidoria d'Esports apostarem per esta prova des del principi i donem suport al club en l'organització de l'esdeveniment amb tots els mitjans que ens sol·liciten. Estem encantats que arriben a Bétera estos joves esportistes que hui ens han donat a tots una lliçó d'esforç i companyonia".